Diari Oficial de la Generalitat Valenciana


Sumari del DOGV 8137, del 28-09-2017 (2017/8410)

RESOLUCIÓ de 20 de setembre de 2017, del secretari general de l'Institut Valencià de la Joventut.Generalitat Jove, per la qual es dóna publicitat al model de conveni que han de subscriure les entitats financeres interessades a emetre el Carnet Jove al territori de la Comunitat Valenciana, i s'hi estableixen els requisits i obligacions de les parts.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8137

Data del DOGV
:   28-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8410


Data del document
:   20-09-2017

Organisme emissor
:   Institut Valencià de la Joventut

Tipus de document
:   Resolució

RESOLUCIÓ de 20 de setembre de 2017, del secretari general de l'Institut Valencià de la Joventut.Generalitat Jove, per la qual es dóna publicitat al model de conveni que han de subscriure les entitats financeres interessades a emetre el Carnet Jove al territori de la Comunitat Valenciana, i s'hi estableixen els requisits i obligacions de les parts. [2017/8410]  
El Carnet Jove és un servei que s'ofereix a la joventut per a facilitar la seua mobilitat i intercomunicació, i també per a possibilitar el seu accés, mitjançant l'articulació de determinats avantatges, a béns i serveis de caràcter social, cultural, econòmic, educatiu, recreatiu, esportiu, de consum, de transports i semblants.  
El Protocol Internacional de Carnet Jove, subscrit a Lisboa l'1 de juny de 1987, i del qual Espanya forma part, és l'instrument jurídic pel qual es crea el Carnet Jove Europeu, en un intent d'estendre al citat àmbit internacional els avantatges relacionats amb els carnets jove nacionals dels països membres, tot establint una sèrie de disposicions harmonitzadores en la matèria, d'obligat compliment per als països adherits.  
El programa Carnet Jove es desenvolupa conjuntament amb la resta de comunitats autònomes i amb més de 40 països de l'entorn europeu que conformen l'Associació Europea del Carnet Jove (EYCA), que garanteix la reciprocitat de les prestacions als diferents països adscrits.  
  
En el cas de la Comunitat Valenciana, l'article 49.1.25ª de l'Estatut d'Autonomia confereix a la Generalitat competència exclusiva en matèria de joventut i, d'acord amb l'article 5 de la Llei 18/2010, de 30 de desembre, de la Generalitat, de Joventut de la Comunitat Valenciana, l'Institut Valencià de la Joventut.Generalitat Jove, d'ara endavant IVAJ.GVA JOVE, és l'organisme encarregat de coordinar la política de joventut en l'àmbit territorial de la Comunitat Valenciana.  
L'article 38 de l'esmentada llei estableix que la Generalitat potenciarà programes destinats a promoure i facilitar l'accés de la població juvenil a serveis de caràcter cultural, esportiu, recreatiu, de consum, de transport i similars, mitjançant la intermediació i, si escau, la concessió de determinats avantatges econòmics a través de l'expedició de diversos carnets i la informació sobre els beneficis reservats a la joventut en aquests àmbits, i correspondrà a l'IVAJ.GVA JOVE l'emissió i la gestió dels carnets, que podrà dur-la a terme directament o a través d'entitats públiques o privades.  
El Decret 86/2015, de 5 de juny, del Consell, pel qual es desenvolupa reglamentàriament la Llei 18/2010, de 30 de desembre, de la Generalitat, de Joventut de la Comunitat Valenciana, en el títol IV, capítol I, article 51, regula les dues modalitats del Carnet Jove, clàssic i financer. Aquesta última modalitat l'expedeixen entitats amb les quals l'IVAJ.GVA JOVE n'haja acordat l'emissió, mitjançant la subscripció de l'oportú conveni o contracte, i està associada a un compte específic del seu titular.  
Amb la finalitat assenyalada, es manifesta la intenció de l'IVAJ.GVA JOVE de subscriure convenis de col·laboració amb entitats financeres amb presència a la Comunitat Valenciana, a fi que puguen emetre el Carnet Jove vinculat a les seues targetes financeres. És també intenció de l'IVAJ.GVA JOVE promoure la participació del major nombre d'entitats financeres en aquest procés de col·laboració, per la qual cosa no s'articula un mecanisme de concurrència competitiva, com seria el de contractació administrativa. Per tant, d'entre les dues opcions possibles i igualment legals que preveu el Decret 86/2015, s'escull la subscripció de convenis.  
La subscripció d'aquests convenis es realitzarà amb el contingut concret que figura en l'enllaç següent http://www.ivaj.gva.es/va/normativa-carnet-jove, i estarà subjecta als requisits que s'inclouen com a annex I a la present resolució.  
En virtut de tot açò i fent ús de les facultats conferides al secretari general de l'IVAJ.GVA JOVE per l'article 10 de la Llei 18/2010, de Joventut de la Comunitat Valenciana, i la Resolució de 16 de juliol de 2015, del secretari autonòmic d'Inclusió i de l'Agència Valenciana d'Igualtat i director general de l'IVAJ.GVA JOVE, mitjançant la qual es deleguen competències i atribucions (DOGV 575, 21.7.2015), resolc:  
Primer  
Publicar els requisits i les condicions que han de complir les entitats col·laboradores del programa Carnet Jove (annex I), la instància de participació (annex II) i el model de conveni a subscriure, que es troba a la disposició de les entitats interessades en el següent enllaç:  
  
http://www.ivaj.gva.es/va/normativa-carnet-jove  
  
Segon  
Publicar la present resolució en el Diari Oficial de la Generalitat Valenciana.  
  
Tercer  
Convidar les entitats financeres amb presència a la Comunitat Valenciana a col·laborar en el programa Carnet Jove mitjançant la presentació de la corresponent instància de participació, en el termini de quatre mesos comptats a partir de l'endemà de la seua publicació en el DOGV.  
  
València, 20 de setembre de 2017.- El secretari general de l'IVAJ.GVA JOVE: Jesús Martí Nadal  
  
  
  
ANNEX I  
  
Primer. Requisits per a sol·licitar la col·laboració  
Les entitats financeres interessades a subscriure un conveni de col·laboració amb l'IVAJ.GVA JOVE hauran de reunir els requisits següents:  
1. Estar constituïdes com a entitats financeres amb domicili social o amb oficines obertes al territori de la Comunitat Valenciana.  
2. Les entitats financeres podran ser col·laboradores de forma individual o per agrupació. L'agrupació d'entitats es considerarà, a l'efecte d'aquest conveni, com si fóra una sola entitat amb una única xarxa d'oficines.  
3. Disposar d'una organització amb elements personals i materials suficients per al degut compliment de l'objectiu dels convenis.  
  
4. Estar reconegudes com a entitats financeres col·laboradores de la Tresoreria de la Generalitat o, d'acord amb l'article 74.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, autoritzades per la persona titular de la conselleria amb competències en matèria d'hisenda.  
A aquest efecte es prendrà en consideració la certificació aportada per l'entitat, en la qual farà constar aquests punts, a més del nombre d'oficines obertes en localitats de la Comunitat Valenciana en la data de la certificació.  
  
Segon. Aportació de les entitats col·laboradores  
Les entitats col·laboradores es comprometen a finançar les activitats que, dins del programa Carnet Jove, aprove la comissió de seguiment. L'import anual a aportar serà el resultat d'aplicar el barem que s'indica a continuació, en relació amb l'actiu en balanç de l'entitat a data 31 de desembre de 2016.  
- Entitats financeres amb actiu en balanç a 31.12.2016 superior a 100.000 milions d'euros: 120.000 - anuals.  
- Entitats financeres amb actiu en balanç a 31.12.2016 superior a 80.000 milions d'euros i menor o igual a 100.000 milions d'euros: 90.000 - anuals  
- Entitats financeres amb actiu en balanç a 31.12.2016 superior a 50.000 milions d'euros i menor o igual a 80.000 milions d'euros: 60.000 - anuals  
- Entitats financeres amb actiu en balanç a 31.12.2016 superior a 20.000 milions d'euros i menor o igual a 50.000 milions d'euros: 40.000 - anuals  
- Entitats financeres amb actiu en balanç a 31.12.2016 menor o igual a 20.000 milions d'euros: 20.000 - anuals  
En cas de pròrroga del conveni, l'aportació s'actualitzarà de forma automàtica, d'acord amb l'índex de preus al consum (IPC) de l'Estat. Aquesta aportació, una vegada actualitzada, es reflectirà en l'addenda que subscriguen les parts.  
  
Tercer. Presentació de sol·licituds  
Les entitats financeres que vulguen optar a la subscripció del conveni de col·laboració hauran de presentar, amb caràcter obligatori, una instància de sol·licitud segons el model que figura com a annex II d'aquesta convocatòria.  
Les entitats financeres podran acollir-se a la present convocatòria en el termini de quatre mesos comptats a partir de l'endemà de la seua publicació en el DOGV.  
Les instàncies i la documentació que les acompanya es presentaran telemàticament en la seu electrònica de la Generalitat, https://sede.gva.es.  
La presentació de la sol·licitud implica l'acceptació de les condicions contingudes en aquesta resolució.